Stjörnum prýddur hópur grínista hæddist að stemmningunni á nýlegum leiðtogafundi NATO í grínþættinum Saturday Night Live í gærkvöldi . Atriðið á að eiga sér stað á kaffistofunni á leiðtogafundinum þar sem sjá má leiðtoga nokkurra aðildarríkja NATO eiga í samskiptum . Má segja að handritshöfundar hafi sótt innblástur í atvik sem náðist á myndband þar sem mátti sjá Justin Trudeau , forsætisráðherra Kanada , baktala Donald Trump Bandaríkjaforseta , þar sem hann stóð með Emmanuel Macron Frakklandsforseta , Mark Rutte , forsætisráðherra Hollands , og Boris Johnson , forsætisráðherra Bretlands . Trump sakaði í Trudeau í kjölfarið um að vera tvöfaldan í roðinu . Óhætt er að segja að það sé stjörnum prýddur hópur leikara og grínista sem taka þátt í atriðinu . Alec Baldwin fer með hlutverk Donald Trump , Jimmy Fallon fer með hlutverk Trudeau , Paul Rudd fer með hlutverk Macron , James Corden fer með hlutverk Boris Johnson og Kate McKinnon hlutverk Angelu Merkel Þýskalandskanslara svo að einhverjir séu nefndir . Sömuleiðis má sjá leikara fara með hlutverk Mette Frederiksen , forsætisráðherra Danmerkur , Ernu Solberg , forsætisráðherra Noregs , Melaniu Trump , forsetafrú Bandaríkjanna , og Egils Levits Lettlandsforseta . Myndband sem sýnir Boris Johnson , Justin Trudeau , Mark Rutte og Emmanuel Macron gera grín á kostnað Donald Trump Bandaríkjaforseta hefur farið sem eldur í sinu á samfélagsmiðlum í dag .